**ΟΔΗΓΙΕΣ ΓΙΑ ΤΗΝ ΥΠΟΒΟΛΗ ΑΙΤΗΣΕΩΝ ΣΙΤΙΣΗΣ ΦΟΙΤΗΤΩΝ ΕΛΛΗΝΙΚΟΥ ΜΕΣΟΓΕΙΑΚΟΥ ΠΑΝΕΠΙΣΤΗΜΙΟΥ ΑΚΑΔΗΜΑΙΚΟΥ ΕΤΟΥΣ 2024-2025**

Η υποβολή αίτησης για δωρεάν σίτιση για το νέο ακαδημαϊκό έτος (2024-2025) αφορά φοιτητές/φοιτήτριες όλων των κύκλων σπουδών (προπτυχιακούς, μεταπτυχιακούς, υποψήφιους διδάκτορες) του Ελληνικού Μεσογειακού Πανεπιστημίου.

Η αίτηση καθώς και τα απαραίτητα δικαιολογητικά υποβάλλονται μόνο ηλεκτρονικά στη διαδικτυακή πλατφόρμα του Πανεπιστημίου <https://morpheus.hmu.gr/>

Προθεσμία υποβολής αιτήσεων

Η προθεσμία υποβολής αιτήσεων ορίζεται από την **από την Παρασκευή 28 Ιουνίου 2024 έως και την Τετάρτη 31 Ιουλίου 2024**

Οδηγίες Σύνδεσης

Συνδεθείτε στην πλατφόρμα <https://morpheus.hmu.gr/> και στη συνέχεια επιλέξτε την πρόσκληση «*Αίτηση Σίτισης (v2)*» που βρίσκεται δεξιά της σελίδας ή μεταβείτε απευθείας στο <https://morpheus.hmu.gr/application/new/1175>

Τέλος, και στις δύο επιλογές θα πρέπει να συνδεθείτε με τον ιδρυματικό σας λογαριασμό.

Όνομα Χρήστη: το ακαδημαϊκό σας e-mail.(π.χ user@edu.hmu.gr)

Κωδικός πρόσβασης (password): τον κωδικό με τον οποίο συνδέεστε στο e-class.

Δικαίωμα υποβολής αίτησης

1. Δικαίωμα υποβολής αίτησης για παροχή δωρεάν σίτισης έχει ο/η φοιτητής/τρια που η οικογένεια του/της έχει **ετήσιο ακαθάριστο οικογενειακό εισόδημα που δεν υπερβαίνει τις σαράντα πέντε χιλιάδες ευρώ (45.000,00 €) όταν αυτή έχει ένα τέκνο**. Για οικογένειες με δύο τέκνα και πλέον (εξαρτώμενα μέλη στην Πράξη Διοικητικού Προσδιορισμού Φόρου) το παραπάνω ποσό **προσαυξάνεται κατά πέντε χιλιάδες (5.000,00 €) για κάθε τέκνο πέραν του πρώτου**.

Το παραπάνω εισόδημα αυξάνεται κατά τρείς χιλιάδες (3.000,00 €) για κάθε αδελφό/ή ενεργό/ή φοιτητή/τρια.

**Για φοιτητές/φοιτήτριες άνω των 25 ετών το ατομικό εισόδημα τους δεν πρέπει να υπερβαίνει τις είκοσι πέντε χιλιάδες ευρώ (25.000,00 €).**

Τα κατά περίπτωση διαμορφούμενα ποσά μειώνονται κατά 10%, όταν οι δικαιούχοι φοιτητές κατοικούν μόνιμα στο Δήμο που έχει την έδρα της η Λέσχη ή το Ίδρυμα, εάν σε αυτό δεν λειτουργεί Λέσχη**.**

1. **Δεν έχουν δικαίωμα υποβολής αίτησης σίτισης οι παρακάτω κατηγορίες:**

**Προπτυχιακοί**

- Φοιτητές/φοιτήτριες που με κατάταξη και έχουν ήδη πτυχίο άλλης σχολής.

- Φοιτητές/φοιτήτριες που φοιτούν σε έτος μεγαλύτερο του ν+2, ν = έτη του προβλεπόμενου προγράμματος σπουδών του Τμήματος / Σχολής (ΦΕΚ 114/Α΄/4.8.2017 ν. 4485/2017 άρθρο 2 παρ. β).

-Φοιτητές/φοιτήτριες μερικής φοίτησης.

**Μεταπτυχιακοί**

- Όσοι φοιτούν σε έτος μεγαλύτερο του ν, όπου ν=έτη του προβλεπόμενου προγράμματος σπουδών της Σχολής (ΦΕΚ 114/Α΄/4.8.2017 ν. 4485/2017 άρθρο 2 παρ. ββ).

**Υποψήφιοι Διδάκτορες**

- Όσοι φοιτούν σε έτος μεγαλύτερο του 5ου έτους του προγράμματος Σπουδών της Σχολής (ΦΕΚ 114/Α΄/4.8.2017 ν. 4485/2017 άρθρο 2 παρ. γγ).

**Δικαιολογητικά**

**Υποχρεωτικά δικαιολογητικά:**

1. **Πράξη Διοικητικού Προσδιορισμού Φόρου (πρώην Εκκαθαριστικό Σημείωμα) φορολογικού έτους 2023** (εισοδήματα έτους 2023) των γονέων ή του γονέα του φοιτητή, που έχει την επιμέλειά του, καθώς και του ίδιου του φοιτητή και των λοιπών ανήλικων μελών της οικογένειας, εφόσον ο φοιτητής ή και τα ανήλικα υποβάλουν φορολογική δήλωση.
2. **Πρόσφατο πιστοποιητικό οικογενειακής κατάστασης** από το Δήμο ή το ΚΕΠ ή από το [www.gov.gr](http://www.gov.gr) . Διευκρινίζεται ότι πιστοποιητικά αλλοδαπών αρχών θα πρέπει να είναι νομίμως επικυρωμένα και επίσημα μεταφρασμένα.

Οι **αλλοδαποί φοιτητές** και τέκνα Ελλήνων του εξωτερικού οφείλουν να προσκομίσουν δικαιολογητικά αντίστοιχα με τα παραπάνω, μεταφρασμένα και στα ελληνικά.

**Επιπλέον δικαιολογητικά (μόνο για όσους εμπίπτουν στις παρακάτω κατηγορίες):**

1. Βεβαίωση του οικείου Ιδρύματος, από την οποία να προκύπτει ότι ο/η αδελφός/ή του δικαιούχου φοιτητή είναι ενεργός προπτυχιακός φοιτητής (ν+2) και φοιτά σε διαφορετική πόλη της μόνιμης κατοικίας των γονέων του κατά το ακαδ. έτος 2024-2025.
2. Ληξιαρχική πράξη θανάτου του αποβιώσαντος γονέα.
3. Πιστοποιητικό πολυτεκνίας. Η ιδιότητα του πολυτέκνου αποδεικνύεται με το πιστοποιητικό οικογενειακής κατάστασης, συνοδευόμενο από το πιστοποιητικό της Ανώτατης Συνομοσπονδίας Πολυτέκνων Ελλάδος, (άρθρο 5 παρ. θ της Υ.Α. Φ5/68535/Β3/18-6-12, ΦΕΚ1965/Β/2012) το οποίο θα πρέπει να είναι σε ισχύ κατά την ημερομηνία υποβολής της αίτησης.
4. «Πιστοποιητικό Κέντρου Πιστοποίησης Αναπηρίας (ΚΕ.Π.Α.) ή βεβαίωση σύνταξης ανικανότητας, με ποσοστό στην κινητική αναπηρία τουλάχιστον 67% από αρμόδιο φορέα του δημοσίου, για τον/την φοιτητή/φοιτήτρια, τους γονείς ή τα αδέλφια του/της. Αν το πιστοποιητικό Υγειονομικής Επιτροπής δεν διασαφηνίζει τα κινητικά προβλήματα, αλλά μόνο αναπηρία 67%, τότε συμπληρωματικά απαιτείται ιατρική γνωμάτευση από το Δημόσιο Νοσοκομείο, με υπογραφή και σφραγίδα Διευθυντού είτε Κλινικής Ε.Σ.Υ. ή Εργαστηριακού ή Πανεπιστημιακού Τμήματος αντίστοιχα, που θα βεβαιώνει ότι η συγκεκριμένη αναπηρία που πιστοποιείται από την Υγειονομική Επιτροπή προκαλεί ή συνδέεται με σοβαρά κινητικά προβλήματα. Στην περίπτωση που δεν υποβληθεί συμπληρωματικά η ιατρική γνωμάτευση, φοιτητής δεν εντάσσεται στην ειδική κατηγορία, λαμβάνει όμως τα αντίστοιχα μόρια αναπηρίας.
5. Αντίγραφο της πράξης συνταξιοδότησης (τέκνα θύματος τρομοκρατίας).
6. Αποδεικτικό ανεργίας: Γίνεται δεκτή μόνο πρόσφατη βεβαίωση συνεχούς χρόνου ανεργίας του Δ.ΥΠ.Α. (πρώην ΟΑΕΔ), διαστήματος μεγαλύτερο ή ίσο των 3ων μηνών από την ημέρα υποβολής της αίτησης σίτισης και σε ισχύ κατά την ημερομηνία υποβολής της αίτησης.
7. Οι φοιτητές/τριες των οποίων οι γονείς είναι διαζευγμένοι τότε ο γονέας που έχει αναλάβει την επιμέλεια, θα προσκομίζει διαζευκτήριο, και την επιμέλεια τέκνων, όπου πρέπει να αποδεικνύεται με δικαστική απόφαση .Σε αντίθετη περίπτωση, θα υποβάλλονται υποχρεωτικώς E1 και εκκαθαριστικά σημειώματα εισοδήματος και των δύο γονέων.

**Διευκρινίσεις:**

1. Εάν ο/η **φοιτητής/τρια** είναι **άνω των 25 ετών** επισυνάπτει **μόνο** τη δική του/της Πράξη Διοικητικού Προσδιορισμού Φόρου (εκκαθαριστικό) **φορολογικού έτους 2023, και Φορολογική Δήλωση Ε1 του φορολογικού έτους 2023.**
2. Εάν οι γονείς του/της φοιτητή/φοιτήτριας είναι διαζευγμένοι, υποβάλλονται τα φορολογικά στοιχεία και το πιστοποιητικό οικογενειακής κατάστασης του γονέα που δηλώνει το φοιτητή/τρια ως εξαρτώμενο μέλος. **Επισημαίνεται** ότι στην περίπτωση που δεν υπάρχει απόφαση λύσης γάμου ή διαζευκτήριο (π.χ. στην περίπτωση διάστασης) πρέπει να υποβληθούν τα οικονομικά στοιχεία **και των δύο γονέων.**
3. Εάν ο **γονέας είναι μόνιμος κάτοικος εξωτερικού** και δεν υποχρεούται σε υποβολή φορολογικής δήλωσης στην Ελλάδα, απαιτείται η υποβολή Πιστοποιητικού Μονίμου Κατοίκου Εξωτερικού, το οποίο εκδίδεται από τις αρμόδιες Προξενικές Αρχές σε συνδυασμό με υπεύθυνη δήλωση μέσω της Ενιαίας Ψηφιακής Πύλης **gov.gr**  όπου θα αναφέρεται ότι ο γονέας δεν υποχρεούται σε υποβολή φορολογικής δήλωσης στην Ελλάδα καθώς και βεβαιώσεις εισοδημάτων των γονέων (μεταφρασμένα στα ελληνικά), από την αρμόδια δημόσια οικονομική υπηρεσία της χώρας προέλευσης Επισημαίνεται ότι στις βεβαιώσεις εισοδημάτων πρέπει να υπάρχει η αντιστοιχία του νομίσματος σε ευρώ.
4. Οι αλλοδαποί φοιτητές και τέκνα Ελλήνων του εξωτερικού οφείλουν να προσκομίσουν δικαιολογητικά αντίστοιχα με τα παραπάνω, μεταφρασμένα και στα ελληνικά.
5. Οι Κύπριοι/ες φοιτητές/φοιτήτριες προσκομίζουν «Φορολογική Βεβαίωση Προσόδων» του 2023 από το Υπουργείο Οικονομικών της Κύπρου (υποχρεωτικά) **και για τους δύο (2) γονείς**, αλλά και για τους ίδιους τους φοιτητές/τις φοιτήτριες και τα ανήλικα αδέλφια τους (εφόσον υποβάλλουν φορολογική δήλωση).

**Εάν υποβληθούν παραποιημένα έγγραφα ή ψευδή στοιχεία ο/η αιτών/αιτούσα αποκλείεται από την παροχή δωρεάν σίτισης.**

**Διαδικασία υποβολής**

**Μορφή δικαιολογητικών**

Κάθε συνημμένο δικαιολογητικό για να ανέβει σωστά στην αίτηση θα πρέπει να πληροί τα ακόλουθα:

* + Μορφή αρχείου : **PDF (όχι φωτογραφία) και με τον κατάλληλο προσανατολισμό**
  + Ονομασία αρχείου **σε λατινικούς χαρακτήρες χωρίς κενά και χωρίς ειδικούς χαρακτήρες (.,/,\*,-…κτλ)**
  + Ονομασία αρχείου **έως 15 χαρακτήρες**
  + Μέγεθος αρχείου έως **5ΜΒ** ανά αρχείο
  + Oχι ελληνικοί χαρακτήρες
  + Κάθε δικαιολογητικό (π.χ. Ε1, πιστ. οικ. κατάστασης) πρέπει να είναι **ολόκληρο** σε ένα (1) ηλεκτρονικό αρχείο και **όχι** κάθε σελίδα χωριστά. Σε περίπτωση που τα δικαιολογητικά παρατίθενται σε χωριστές σελίδες δεν θα γίνονται δεκτά.
  + Τα δικαιολογητικά που επισυνάπτονται στην κάθε αίτηση πρέπει να έχουν τον κατάλληλο προσανατολισμό σε μορφή αρχείων pdf και όχι σε φωτογραφία. Κάθε δικαιολογητικό το οποίο έχει περισσότερες της μιας σελίδες πρέπει να είναι ολόκληρο σε ένα (1) ηλεκτρονικό αρχείο (PDF) και όχι κάθε σελίδα χωριστά.

**Τα αρχεία που δεν είναι αποθηκευμένα με τον τρόπο που περιγράφεται παραπάνω, δεν ανεβαίνουν σωστά στην αίτηση και δεν εμφανίζονται.**

Αξιολόγηση Αίτησης

Μετά από τον έλεγχο της αίτησής σας από το Τμήμα Φοιτητικών Παροχών και αν αυτή έχει ελλείψεις, θα λάβετε μήνυμα στο ιδρυματικό σας email όπου θα αναφέρεται: «η Αίτησή σας είναι σε αναθεώρηση» και στις παρατηρήσεις θα αναφέρονται πληροφορίες σχετικά με την έλλειψη και τη διαδικασία που πρέπει να ακολουθήσετε προκειμένου να ολοκληρωθεί η αξιολόγηση της αίτησής σας.

Μετά την αξιολόγηση της αίτησης από το Τμήμα Φοιτητικών Παροχών θα λάβετε μήνυμα στο ιδρυματικό σας email που θα αναφέρεται ότι «η αίτησή σας έχει εγκριθεί». Η αίτησή σας έχει χαρακτηρισθεί ως «ΕΛΕΓΜΕΝΗ» και δεν έχετε καμία εκκρεμότητα ως προς τα απαραίτητα δικαιολογητικά προκειμένου να ενταχθεί στην τελική κατάταξη του συνόλου των αιτήσεων.

**Διευκρίνιση**: Οι πρωτοετείς φοιτητές ακαδημαϊκού έτους. έτους 2024-2025, θα υποβάλλουν ηλεκτρονικά την αίτηση, με τα απαραίτητα δικαιολογητικά, κατά την περίοδο των εγγραφών τους και στις ημερομηνίες που θα ορίσει η Διεύθυνση Φοιτητικής Μέριμνας.

Επικοινωνία

Οι φοιτητές που αντιμετωπίζουν οποιοδήποτε πρόβλημα κατά την υποβολή της αίτησής τους παρακαλούνται να επικοινωνούν για παροχή διευκρινίσεων με το Τμήμα Φοιτητικών Παροχών στα τηλέφωνα 2810 379819 και 2810 379836 ή να αποστέλλουν email στο [dfm@hmu.gr](mailto:dfm@hmu.gr)

Η επικοινωνία των φοιτητών με το Τμήμα Φοιτητικών Παροχών γίνεται αποκλειστικά **μέσω του ακαδημαϊκού email** προκειμένου να γίνεται η ταυτοποίηση των στοιχείων τους**.**

**Δικαιολογητικά και αιτήματα που αποστέλλονται από άλλους ηλεκτρονικούς λογαριασμούς, δεν γίνονται δεκτά.**

Πληροφορίες σχετικά με την εξέλιξη των αιτήσεων δίδονται **αποκλειστικά στον/στην αιτούντα/τούσα φοιτητή/τρια.**